Document ID: 32014D0187

KOMISSION TÄYTÄNTÖÖNPANOPÄÄTÖS,
annettu 3 päivänä huhtikuuta 2014,
päätöksen 2009/821/EY muuttamisesta rajatarkastusasemien ja Traces-järjestelmän eläinlääkintäyksikköjen luetteloiden osalta
(tiedoksiannettu numerolla C(2014) 2094)
(ETA:n kannalta merkityksellinen teksti)
(2014/187/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (1) ja erityisesti sen 20 artiklan 1 ja 3 kohdan,
ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (2) ja erityisesti sen 6 artiklan 4 kohdan toisen alakohdan toisen virkkeen sekä 6 artiklan 5 kohdan,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (3) ja erityisesti sen 6 artiklan 2 kohdan,
sekä katsoo seuraavaa:
(1)
Komission päätöksessä 2009/821/EY (4) vahvistetaan luettelo direktiivien 91/496/ETY ja 97/78/EY mukaisesti hyväksytyistä rajatarkastusasemista. Luettelo on päätöksen 2009/821/EY liitteessä I.
(2)
Espanjalta ja Portugalilta saadun ilmoituksen perusteella kyseisten jäsenvaltioiden rajatarkastusasemia koskevia kohtia olisi muutettava päätöksen 2009/821/EY liitteessä I olevassa luettelossa Espanjan kohdalla Madridin ja Tenerife Surin lentokenttien ja Portugalin kohdalla Porton lentokentän ja Ponta Delgadan sataman ja lentokentän osalta.
(3)
Neuvoston päätöksessä 2011/408/EU (5) vahvistetaan kalastustuotteiden, elävien simpukoiden, piikkinahkaisten, vaippaeläinten ja merikotiloiden sekä niistä saatavien sivutuotteiden sekä näistä sivutuotteista johdettujen tuotteiden terveystarkastuksia koskevat yksinkertaistetut säännöt ja menettelyt tuotaessa unioniin Grönlannista peräisin olevia kyseisiä tuotteita tai Grönlantiin kolmansista maista saatettuja ja sen jälkeen Grönlannista unioniin tuotavia kyseisiä tuotteita. Kyseisen päätöksen 5 artiklassa täsmennetään näille tuotteille rajatarkastusasemilla tehtäviä eläinlääkinnällisiä tarkastuksia koskevat vaatimukset ja säädetään, että Grönlannin hyväksyttyjen rajatarkastusasemien luettelo on sisällytettävä luetteloon jäsenvaltioiden rajatarkastusasemista, jotka on hyväksytty direktiivien 91/496/ETY ja 97/78/EY mukaisesti.
(4)
Komission tarkastusyksikkö, elintarvike- ja eläinlääkintätoimisto, teki tarkastuksen kahdella Grönlannin osalta ehdotetulla rajatarkastusasemalla, minkä jälkeen se esitti kyseiselle maalle joitakin suosituksia. Grönlanti vastasi näihin suosituksiin tyydyttävästi esittämällä toimintasuunnitelman, ja kyseiset kaksi ehdotettua rajatarkastusasemaa olisi lisättävä päätöksen 2009/821/EY liitteessä I olevaan luetteloon.
(5)
Koska tuontitarkastuksia koskevia yksinkertaistettuja sääntöjä ja menettelyjä sovelletaan vain tiettyihin tuotteisiin, päätöksen 2009/821/EY liitteessä I oleviin erityismainintoihin olisi lisättävä alaviite, jossa mainitaan kalastustuotteet, elävät simpukat, piikkinahkaiset, vaippaeläimet ja merikotilot, niistä saatavat sivutuotteet sekä näistä sivutuotteista johdetut tuotteet.
(6)
Elintarvike- ja eläinlääkintätoimisto teki marraskuussa 2011 tarkastuksen rajatarkastusasemilla Italiassa, minkä jälkeen se esitti kyseiselle jäsenvaltiolle joukon suosituksia. Italia vastasi näihin suosituksiin tyydyttävästi esittämällä toimintasuunnitelman ja muutoksia Livornon-Pisan, Triesten ja Venetsian satamien rajatarkastusasemien hyväksyntäluokkiin, ja kyseisiä kohtia olisi tämän vuoksi muutettava mainitun jäsenvaltion osalta päätöksen 2009/821/EY liitteessä I olevassa luettelossa.
(7)
Alankomaat on ilmoittanut, että Rotterdamin sataman rajatarkastusasemalle on lisätty uusi tarkastuskeskus. Kyseisen jäsenvaltion kohtaa olisi muutettava päätöksen 2009/821/EY liitteessä I olevassa luettelossa.
(8)
Päätöksen 2009/821/EY liitteessä II vahvistetaan yhdennetyn eläinlääkinnällisen tietojärjestelmän (Traces) keskus-, alue- ja paikallisyksikköjen luettelo.
(9)
Mayotte on Eurooppa-neuvoston päätöksen 2012/419/EU (6) mukaisesti lakannut olemasta merentakainen maa ja alue ja saanut Euroopan unionin toiminnasta tehdyn sopimuksen 349 artiklassa tarkoitetun unionin syrjäisimpiin alueisiin kuuluvan alueen aseman 1 päivästä tammikuuta 2014. Sen vuoksi Ranskan paikallisyksiköitä koskevaa kohtaa olisi muutettava päätöksen 2009/821/EY liitteessä II.
(10)
Sen vuoksi päätöstä 2009/821/EY olisi muutettava.
(11)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Muutetaan päätöksen 2009/821/EY liitteet I ja II tämän päätöksen liitteen mukaisesti.
2 artikla
Tämä päätös on osoitettu kaikille jäsenvaltioille.
Tehty Brysselissä 3 päivänä huhtikuuta 2014.

Labels: 3
18
15
6